Osobitná časť   
    
K čl. I (Zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov) 
[bookmark: _GoBack]
K bodu 1 [§ 12 písm. y) nový tretí bod]
Navrhovanou úpravou sa rozširuje rozsah údajov vedených v centrálnej evidencii Ústredia práce, sociálnych vecí a rodiny o údaje o začatí a skončení dočasného pridelenia zamestnanca. Cieľom úpravy je zabezpečiť komplexnejší prehľad o skutočnom výkone práce dočasne prideľovaných zamestnancov prostredníctvom agentúr dočasného zamestnávania a zefektívniť výkon kontrolnej a analytickej činnosti orgánov služieb zamestnanosti a kontrolnej činnosti orgánov inšpekcie práce. Evidencia údajov o začatí a skončení dočasného pridelenia umožní lepšie monitorovanie, overovanie plnenia zákonných povinností dotknutých subjektov a efektívnejšie vyhodnocovanie využívania inštitútu dočasného pridelenia v praxi.

K bodu 2 [§ 29 ods. 4 nová druhá veta] 
S cieľom predchádzať situáciám, aby sa povolenie na vykonávanie činnosti agentúry dočasného zamestnávania, ktoré vydáva Ústredie práce, sociálnych vecí a rodiny žiadateľovi po splnení striktných zákonných podmienok, stalo predmetom voľného obchodu, sa v § 29 ods. 4 v nadväznosti na právnu úpravu v § 31 ods. 2 písm. f) navrhuje, že povolenie na vykonávanie činnosti agentúry dočasného zamestnávania sa viaže výhradne a opodstatnene na subjekt žiadateľa a je neprevoditeľné aj na osoby, ktoré nemali v čase vydania povolenia na činnosť agentúry dočasného zamestnávania obchodný podiel v právnickej osobe, ktorá vykonáva činnosť agentúry dočasného zamestnávania. Zámerom je ochrana práv dočasne prideľovaných zamestnancov, férové a etické obchodné správanie, jasná vlastnícka štruktúra a transparentná história zamestnávateľa. Agentúra dočasného zamestnávania je špecifickým zamestnávateľským subjektom, ktorý je práve zo svojho osobitného postavenia povinný spĺňať prísnejšie kritériá.    

K bodu 3 [§ 31 ods. 1  nové písmeno k)] 
Návrhom v § 31 ods. 1 písm. k) sa upravuje oznamovacia povinnosť agentúry dočasného zamestnávania informovať Ústredie práce, sociálnych vecí a rodiny prostredníctvom elektronického formulára zaslaného do informačného systému na účely služieb zamestnanosti o začatí a skončení dočasného pridelenia zamestnanca na výkon práce u užívateľského zamestnávateľa s cieľom získania bezprostredných aktuálnych informácií o trvaní dočasného pridelenia, vrátane informácie o užívateľskom zamestnávateľovi, mieste výkonu práce, a zefektívnenia a zjednodušenia kontroly  pracovných podmienok a podmienok zamestnávania dočasne prideľovaných zamestnancov. V tejto súvislosti sa v čl. II rozširuje oprávnenie orgánov inšpekcie práce vykonávať dozor nad dodržiavaním tejto povinnosti.

K bodu 4 [§ 31 ods. 2 nové písmená d) až f)] 
Navrhovanou právnou úpravou v § 31 ods. 2 sa rozširujú prípady, kedy Ústredie práce, sociálnych vecí a rodiny obligatórne zruší povolenie na vykonávanie činnosti agentúry dočasného zamestnávania. Úprava v písm. f) nadväzuje na porušenie § 29 ods. 4 druhej vety.

K bodu 5 [§ 67 ods. 16] 
V navrhovanej úprave sa precizuje rozsah údajov poskytovaných Ústredím práce, sociálnych vecí a rodiny orgánom inšpekcie práce s cieľom prispieť k efektívnejšej kontrole a plneniu ich úloh.


K bodu 6 [príloha č. 1 písm. K písm. j)] 
Navrhuje sa rozšíriť rozsah údajov vedených v evidencii dočasných agentúrnych zamestnancov o údaj o mieste výkonu práce u užívateľského zamestnávateľa. Cieľom navrhovanej úpravy je posilniť kontrolné a evidenčné mechanizmy pri dočasnom prideľovaní zamestnancov, najmä vo vzťahu k štátnym príslušníkom tretích krajín.


K čl. II (Zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov) 

K bodu 1 [§ 2 ods. 1 písm. a) nový desiaty bod] 
Navrhovanou úpravou sa vecne rozširuje pôsobnosť inšpekcie práce vykonávať dozor nad dodržiavaním § 31 ods. 1 písm. k) zákona o službách zamestnanosti. Ide o dozor nad tým, či si agentúra dočasného zamestnávania v ustanovenom čase a rozsahu splnila voči Ústrediu práce, sociálnych vecí a rodiny oznamovaciu povinnosť o dočasnom pridelení zamestnanca na výkon práce u užívateľského zamestnávateľa.

Poznámka pod čiarou k odkazu 3h je legislatívno-technickou úpravou.

K bodu 2 [§ 19 ods. 1 písm. a)] 
V súvislosti s úpravou pôsobnosti inšpekcie práce v § 2 ods. 1 písm. a) desiatom bode, sa rozširuje možnosť uložiť pokutu agentúre dočasného zamestnávania za nesplnenie oznamovacej povinnosti o dočasnom pridelení zamestnanca na výkon práce u užívateľského zamestnávateľa v ustanovenom čase a rozsahu.


K čl. III

V nadväznosti na § 19 ods. 2 a 6 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov navrhuje sa účinnosť právneho predpisu od 1. januára 2027.

